ai4bharat/Pralekha huggingface dataset:
ஜல்சக்தி அமைச்சகம்
தூய்மை இந்தியா  இயக்கத்தின் 2-ஆம் கட்டத்திற்கு மத்திய அமைச்சரவை ஒப்புதல்
2024-25-ஆம் ஆண்டு வரையிலான தூய்மை இந்தியா  இயக்கத்தின் 2-ஆம் கட்டத்திற்குப் பிரதமர் திரு நரேந்திர மோடி தலைமையிலான மத்திய அமைச்சரவை ஒப்புதல் வழங்கியுள்ளது. இந்த இயக்கம் திறந்தவெளியில் மலம் கழிக்காத நிலைக்கு முக்கியத்துவம் அளிப்பதோடு அது நீடிப்பதற்கும் திட மற்றும் திரவக்கழிவு மேலாண்மைக்கும் முக்கியத்துவம் அளிக்கும்.
எவர் ஒருவரும் விடுபடாமல், அனைவரும் கழிப்பறையைப் பயன்படுத்துவதை இந்தத் திட்டம் உறுதி செய்யும். முந்தைய இயக்கம் போலவே செயல்படுத்தப்படவுள்ள 2-ஆம் கட்ட இயக்கத்துக்கு 2020-21 முதல் 2024-25 வரையிலான காலத்தில் மத்திய – மாநில அரசுகளின் பங்குகளையும் சேர்த்து மொத்த நிதித்தேவை ரூ.52,497 கோடி என மதிப்பிடப்பட்டுள்ளது. இத்துடன் 15-வது நிதிக்குழு முன்மொழிந்துள்ள ரூ.30,375 கோடி ஒதுக்கீட்டிலான ஊரக குடிநீர் விநியோகம் மற்றும் துப்புரவுத் திட்டம் வரும் நிதியாண்டில் ஊரக உள்ளாட்சி அமைப்புகள் மூலம் அமலாக்கப்படும். திறந்தவெளியில் மலம் கழிக்கும் நிலை இல்லாததோடு பிறவற்றையும் உள்ளடக்கிய இந்தத் திட்டத்தில் மகாத்மா காந்தி ஊரக வேலை உறுதித் திட்டத்தோடு, நிலத்தடி நீர் நிர்வாகமும், புதிதாகத் தொடங்கப்பட்டுள்ள ஜல் ஜீவன் இயக்கமும் இணைக்கப்படும்.
புதிதாக உருவாக்கப்படும் வீடுகளில் கழிப்பறை கட்ட ஊக்கத்தொகை வழங்குவதற்கான தொகை ரூ.12,000 கோடியாக இருக்கும். இதற்கு தற்போதுள்ள விதிமுறைகளே தொடரும். திட மற்றும் திரவக்கழிவு மேலாண்மைக்கு நிதி அளிக்கும் விதிமுறைகள் வீடுகளின் எண்ணிக்கைக்கு ஏற்ப மாறுபடும். மேலும், கிராமப் பஞ்சாயத்துகள் மூலம் கிராம அளவில் சமூக நிர்வாக துப்புரவு வளாகம் கட்டுவதற்கான நிதியுதவி ஒவ்வொரு வளாகத்திற்கும் ரூ.2 லட்சத்திலிருந்து, ரூ.3 லட்சமாக உயர்த்தப்பட்டுள்ளது.
விரைவில் அறிவிக்கப்படவுள்ள செயல்பாட்டு விதிமுறைகளின்படி, மாநிலங்களும், யூனியன் பிரதேசங்களும் இந்தத் திட்டத்தை செயல்படுத்தும். மத்திய அரசுக்கும், மாநிலங்களுக்கும் இடையேயான நிதிப்பகிர்வு வடகிழக்கு மாநிலங்களுக்கும், இமயமலை மாநிலங்களுக்கும், ஜம்மு காஷ்மீர் யூனியன் பிரதேசத்திற்கும் 90:10 என்ற விகிதத்திலும், மற்ற மாநிலங்களுக்கு 60:40 என்ற விகிதத்திலும், மற்ற யூனியன் பிரதேசங்களுக்கு 100:0 என்ற விகிதத்திலும் இருக்கும்.
02.10.2014 அன்று இந்தத் திட்டம் தொடங்கப்பட்ட காலத்தில் ஊரகப் பகுதிகளில் துப்புரவு நிலை 38.7 சதவீதமாக இருந்தது. இந்த இயக்கம் தொடங்கப்பட்டதிலிருந்து 10 கோடிக்கும் அதிகமான கழிப்பறைகள் கட்டப்பட்டன. இதன்பயனாக 2019 அக்டோபர் 2-ஆம் தேதி அனைத்து மாநிலங்களும் ஊரகப்பகுதிகளைத் திறந்தவெளி கழிப்பிடம் அற்றவையாக அறிவித்தன.
•••••••••••
(Visitor Counter : 84
இளைஞர் நலன் மற்றும் விளையாட்டு அமைச்சகம்
54 விளையாட்டு வீரர்கள் உட்பட 88 பேர் கொண்ட இந்திய ஒலிம்பிக் அணி டோக்கியா சென்றடைந்தது
விளையாட்டு வீரர்கள் 54 பேர் உட்பட, 88 பேர் அடங்கிய இந்திய ஒலிம்பிக் அணி, டோக்கியோவில் உள்ள நரிதா சர்வதேச விமான நிலையத்துக்கு இன்று சென்றடைந்தது. குர்பே நகர பிரதிநிதிகள் அவர்களை விமான நிலையத்தில் வரவேற்றனர்.
இந்த அணியினர் தில்லி இந்திராகாந்தி சர்வதேச விமான நிலையத்தில் நேற்று, மத்திய இளைஞர் விவகாரம் மற்றும் விளையாட்டுத்துறை அமைச்சர் திரு அனுராக் தாகூர், இணையமைச்சர் திரு நிஷித் பிரமணிக் ஆகியோரால் நேற்று முறைப்படி வழியனுப்பி வைக்கப்பட்டனர்.
பாட்மின்டன், வில் அம்பு, ஹாக்கி, ஜூடோ, நீச்சல், பளுதூக்குதல், ஜிம்னாஸ்டிக்ஸ் மற்றும் டேபிள் டென்னிஸ் ஆகிய 8 விளையாட்டு பிரிவுகளைச் சேர்ந்த வீரர்கள் மற்றும் உதவி நபர்கள் புதுதில்லியிலிருந்து நேற்று இரவு புறப்பட்டனர். இதுவரை இல்லாத அளவில் 127 விளையாட்டு வீரர்கள், டோக்கியோ ஒலிம்பிக் போட்டியில் பங்கேற்கவுள்ளனர்.
தில்லி விமான நிலையத்தில் இந்திய குழுவினரிடம் உரையாற்றியபோது மத்திய அமைச்சர் திரு அனுராக் தாகூர் கூறுகையில், ‘‘ டோக்கியோ ஒலிம்பிக் போட்டி, நாட்டுக்கு முக்கியமான நிகழ்வு மற்றும் இதில் பங்கேற்கும் விளையாட்டு வீரர்களுக்கு 135 கோடி இந்தியர்களின் ஆசி உள்ளது. இந்த வாய்ப்பை பெற்றுள்ள நீங்கள், பிரதமர் கூறியபடி மன அழுத்தத்துக்கு ஆளாகாமல் உங்களின் மிகச் சிறப்பான திறனை வெளிப்படுத்த வேண்டும். நீங்கள் வலுவாக இருக்க வேண்டும். உங்களின் மன பலம், உங்கள் செயல்பாட்டில் பிரதிபலிக்கும்’’ என்றார்.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://pib.gov.in/PressReleasePage.aspx?PRID=1736522
-----
(Visitor Counter : 204
பொருளாதார விவகாரங்களுக்கான மத்திய அமைச்சரவைக் குழு
2022 பருவத்திற்கான கொப்பரை கொள்முதலுக்கான குறைந்தபட்ச ஆதரவு விலைக்கு மத்திய அமைச்சரவை ஒப்புதல்
பிரதமர் திரு.நரேந்திர மோடி தலைமையில் நடைபெற்ற பொருளாதார விவகாரங்களுக்கான மத்திய அமைச்சரவைக் குழு கூட்டத்தில், 2022 கொள்முதல் பருவத்தில் கொப்பரை தேங்காய்க்கான குறைந்தபட்ச ஆதரவு விலைக்கு ஒப்புதல் அளிக்கப்பட்டது.
2021 பருவத்தில் ஒரு குவிண்டாலுக்கு ரூ.10,335 ஆக இருந்த அரவைக் கொப்பரைக்கான குறைந்தபட்ச ஆதரவு விலை 2022 பருவத்தில் குவிண்டாலுக்கு ரூ.10,590 ஆக அதிகரிக்கப்பட்டுள்ளது. இதே போன்று பந்து கொப்பரைக்கான குறைந்தபட்ச ஆதரவு விலை ரூ.10,600-லிருந்து ரூ.11,000 ஆயிரமாகவும் உயர்த்தப்பட்டுள்ளது.
வேளாண் செலவினங்கள் மற்றும் விலை நிர்ணய ஆணையத்தின் பரிந்துரைக்கேற்ப இம்முடிவு மேற்கொள்ளப்பட்டுள்ளது. 2022 ஆம் ஆண்டுக்குள் விவசாயிகளின் வருமானத்தை இரட்டிப்பாக்குவதற்கான முக்கியமான மற்றும் முன்னேற்றகரமான ஒரு நடவடிக்கையாக 50% லாபம் கிடைப்பதை இது உறுதி செய்யும்.
மேலும் விவரங்களுக்கு ஆங்கில செய்திக் குறிப்பை காணவும்: https://pib.gov.in/PressReleasePage.aspx?PRID=1784257
மின்னணு மற்றும் தகவல் தொழில்நுட்பம்
ஆதார் அடிப்படையிலான முக அங்கீகார பரிவர்த்தனைகள் மே மாதத்தில் முன்னெப்போதும் இல்லாத அளவுக்கு 10.6 மில்லியனைத் தாண்டியது
2021 அக்டோபரில் தொடங்கப்பட்டதிலிருந்து, சேவை வழங்கலுக்கான ஆதார் அடிப்படையிலான முக அங்கீகார பரிவர்த்தனைகள், மே மாதத்தில் 10.6 மில்லியனாக உயர்ந்து, முந்தைய சாதனைகளை முறியடித்து மாதாந்திர பரிவர்த்தனைகளில் வலுவான வேகத்தைப் பெற்றுள்ளது.
10 மில்லியனுக்கும் அதிகமான முக அங்கீகாரப் பரிவர்த்தனைகளைப் பதிவுசெய்வது இது தொடர்ந்து இரண்டாவது மாதமாகும். முக அங்கீகரிப்பு பரிவர்த்தனைகளின் எண்ணிக்கை மேல்நோக்கி சென்றவண்ணம் உள்ளது. மே மாதத்தில் இந்த எண்ணிக்கை 38 சதவீதம் அதிகமாகும். இது கடந்த ஜனவரி மாத பரிவர்த்தனைகளுடன் ஒப்பிடுகையில், அதன் வளர்ந்து வரும் பயன்பாட்டைக் காணமுடிகிறது.
இந்திய தனித்துவ அடையாள ஆணையத்தால், உள்நாட்டில் உருவாக்கப்பட்ட செயற்கை நுண்ணறிவு , எம்எல் அடிப்படையிலான முக அங்கீகார தீர்வு, இப்போது மாநில அரசு துறைகள், மத்திய அரசில் உள்ள அமைச்சகங்கள் மற்றும் சில வங்கிகள் உட்பட 47 நிறுவனங்களால் பயன்படுத்தப்படுகிறது.
ஆயுஷ்மான் பாரத் ஜன் ஆரோக்கிய திட்டத்தின் கீழ் பயனாளிகளைப் பதிவு செய்ய இது பயன்படுத்தப்படுகிறது; பிரதமரின் கிசான் திட்டத்தில் பயனாளிகளை அங்கீகரிப்பதற்காகவும், ஓய்வூதியதாரர்கள் வீட்டிலேயே டிஜிட்டல் வாழ்க்கைச் சான்றிதழ்களை உருவாக்குவதற்காகவும். பல அரசுத் துறைகளில் ஊழியர்களின் வருகையைக் குறிக்கவும், சில முன்னணி வங்கிகளில் தங்கள் வணிக நிருபர்கள் மூலம் வங்கிக் கணக்குகளைத் தொடங்கவும் இது பயன்படுத்தப்படுகிறது.
கைகளைப் பயன்படுத்தி வேலை செய்பவர்கள், மூத்த குடிமக்கள் ஆகியோரின் கைரேகைகளில் தெளிவில்லாத போது, முக அங்கீகாரம் ஒரு வலுவான மாற்றாக செயல்படுகிறது.
-----
PKV/KPG
(Visitor Counter : 100
புவி அறிவியல் அமைச்சகம்
இந்தியாவின் பரந்த கடல் வளங்களை ஆராய்வதில் முந்தைய அரசுகள் அக்கறை காட்டவில்லை என்றும், பிரதமராக நரேந்திர மோடி பதவியேற்ற பிறகு முதல் முறையாக கடல் வளங்களை ஆராய்ந்து பயன்படுத்த, தீவிர முயற்சி மேற்கொள்ளப்பட்டு, இந்தியாவின் நீலப் பொருளாதாரத்திற்கு முன்னுரிமை அளிக்கப்பட்டு வருவதாகவும் மத்திய அமைச்சர் டாக்டர் ஜிதேந்திர சிங் தெரிவித்துள்ளார்
இந்தியாவின் பரந்த கடல் வளங்களை ஆராய்வதில் முந்தைய அரசுகள் அக்கறை காட்டவில்லை என்றும், பிரதமராக நரேந்திர மோடி பதவியேற்ற பிறகு முதல் முறையாக கடல் வளங்களை ஆராய்ந்து அவற்றைப் பயன்படுத்த, தீவிர முயற்சிகள் மேற்கொள்ளப்பட்டு, இந்தியாவின் நீலப் பொருளாதாரத்திற்கு முன்னுரிமை அளிக்கப்பட்டு வருவதாகவும் மத்திய புவி அறிவியல்துறை இணையமைச்சர் டாக்டர் ஜிதேந்திர சிங் தெரிவித்துள்ளார். நாட்டுக்கு ஆற்றிய இரண்டு சுதந்திர தின உரைகளில், பிரதமர் மோடி ஆழ்கடல் பணியை குறிப்பிட்டு அதன் முக்கியத்துவத்தை சுட்டிக் காட்டியதை அவர் நினைவுகூர்ந்தார்.
மத்திய அமைச்சர் திரு ஶ்ரீபத் நாயக் மற்றும் கோவா மாநில சுற்றுலாத் துறை அமைச்சர் ரோஹன் கவுண்டே தலைமையிலான உயர்மட்ட கோவா அதிகாரிள் குழுவுடன் டாக்டர் ஜிதேந்திர சிங் உரையாடினார்.
கோவாவின் சுற்றுலாத்துறை அமைச்சர் ரோஹன் கவுண்டே மற்றும் அவரது குழுவினர், புவி அறிவியல் அமைச்சகத்தின் கீழ் கோவா மாநில சுற்றுலா மற்றும் கடல் சார்ந்த வளர்ச்சிக்கு உதவும் திட்டங்களை டாக்டர் ஜிதேந்திர சிங்கிடம் முன்வைத்தனர். முன்மொழிவுகளை பரிசீலிப்பதாக மாநில சுற்றுலாத்துறை அமைச்சரிடம் உறுதியளித்த மத்திய அமைச்சர், கடந்த ஆண்டுதான் புவி அறிவியல் அமைச்சகம் மூலம் மத்திய அரசு உலகிலேயே மிகப்பெரிய கடலோர தூய்மைப் பிரச்சாரத்தை மேற்கொண்டது குறிப்பிடத்தக்கது என்றார். 75 நாட்கள் நீடித்த இந்த தூய்மைப்பிரச்சாரத்தில் 75 கடற்கரைகள் சுத்தம் செய்யப்பட்டதை அவர் குறிப்பிட்டார்.
பிரதமர் நரேந்திர மோடியின் தலைமையின் கீழ், நீலப் பொருளாதாரத்தின் கீழ் மிகப்பெரிய ஆற்றலைக் கொண்ட இந்தியாவின் கடல் வளங்களை ஆய்வு செய்ய மத்திய அரசு முதன்முறையாகத் தொடங்கியுள்ளது என்றும் மத்திய அமைச்சர் மேலும் கூறினார். இந்த கடல் வளங்கள் கடந்த காலங்களில் இதுவரை ஆராயப்படவில்லை என்றும் அவர் கூறினார்.
இந்தியப் பெருங்கடல் பிராந்தியத்தின் கடல்சார் பொருளாதார நடவடிக்கைகளுக்குள் நிலையான, உள்ளடக்கிய வளர்ச்சி மற்றும் வாய்ப்புகளை ஊக்குவிப்பதும், கடல் வளங்கள், ஆராய்ச்சி மற்றும் மேம்பாடு ஆகியவற்றை நிலையான முறையில் பயன்படுத்துவதற்கான பொருத்தமான திட்டங்களைத் தொடங்குவதும் நீலப் பொருளாதாரத்தின் நோக்கமாகும் என்று மத்திய அமைச்சர் கூறினார்.
------
AD/PKV/KPG
(Visitor Counter : 83
சாலைப் போக்குவரத்து மற்றும் நெடுஞ்சாலைத்துறை அமைச்சகம்
சாலை விபத்துகள் குறித்த விரிவான அறிக்கை மற்றும் காப்பீட்டு சான்றிதழில் சரிபார்க்கப்பட்ட செல்போன் எண்ணை இடம்பெற செய்வதற்கான அறிவிக்கை வெளியீடு
மத்திய சாலை போக்குவரத்து மற்றும் நெடுஞ்சாலைகள் அமைச்சகம் 25, பிப்ரவரி 2022 அன்று வெளியிட்டுள்ள அறிவிக்கையில், சாலை விபத்துகள் குறித்து விரிவான விசாரணை நடத்துவதற்கான நடைமுறைகள் கட்டாயமாக்கப் படுவதாகவும், சாலை விபத்துகள் குறித்த விரிவான அறிக்கை மற்றும் அதுபற்றி சம்பந்தப்பட்ட தரப்பினர் குறிப்பிட்ட காலக்கெடுவுக்குள் தகவல் அளிப்பது, வாகன விபத்து இழப்பீடு தீர்ப்பாயம், இழப்பீடு கோரிக்கைகளுக்கு விரைந்து தீர்வு காணுதல் குறித்த அறிவிப்புகளை வெளியிட்டுள்ளது.
மேலும், காப்பீடு சான்றிதழ்களில் சரிபார்க்கப்பட்ட செல்போன் எண் இடம்பெற செய்வதும் இந்த அறிவிக்கையின் படி கட்டாயமாக்கப்பட்டுள்ளது.
Click here to see mandating mobile number and DAR rules
பிரதமர் அலுவலகம்
ராணி லட்சுமிபாய் ஜெயந்தியை முன்னிட்டு அவரை பிரதமர் நினைவுகூர்ந்தார்
ராணி லட்சுமிபாய் ஜெயந்தியை முன்னிட்டு பிரதமர் திரு நரேந்திர மோடி அவரை நினைவுகூர்ந்துள்ளார். நமது துணிச்சலையும், தேசத்திற்கு அவரது மகத்தான பங்களிப்பையும் ஒருபோதும் மறக்க முடியாது என்று திரு மோடி கூறினார்.
பிரதமர் ட்விட்டரில் கூறியிருப்பதாவது:
"ராணி லட்சுமிபாயை அவரது ஜெயந்தி அன்று நினைவுகூர்கிறேன். அவரது துணிச்சலையும், நமது தேசத்திற்கு அவர் ஆற்றிய மகத்தான பங்களிப்பையும் மறக்க முடியாது. காலனி ஆட்சிக்கு எதிரான அவரது உறுதியான எதிர்ப்பால், உத்வேகத்தின் ஆதாரமாக அவர் விளங்கினார். கடந்த ஆண்டு இதே நாளில் ஜான்சிக்கு நான் சென்ற காட்சிகளைப் பகிர்ந்து கொள்கிறேன்."
பெட்ரோலியம் மற்றம் இயற்கை எரிவாயு அமைச்சகம்
பிரதமரின் தேசிய நிவாரண நிதிக்கு தனது ஒரு மாத ஊதியத்தை திரு.தர்மேந்திர பிரதான் அளித்தார்
மத்திய பெட்ரோலியம், இயற்கை எரிவாயு & எஃகுத் துறை அமைச்சர் திரு தர்மேந்திர பிரதான், கொவிட்-19 பரவல் தொடர்பான நிவாரணப் பணிகளுக்காக, பிரதமரின் தேசிய நிவாரண நிதிக்கு தனது ஒரு மாத ஊதியத்தை அளித்தார். அவர் தனது ட்விட்டர் பதிவில், “இந்த கடினமான காலகட்டத்தில் நமது உதவி தேவைப்படுபவர்களுடன் நாம் துணை நிற்க வேண்டும். கொவிட்-19 பெருந்தொற்றைக் கருத்தில் கொண்டு, எனது ஒரு மாத ஊதியத்தையும், நாடளுமன்ற உறுப்பினர் தொகுதி மேம்பாட்டு நிதியிலிருந்து ஒரு கோடி ரூபாயையும், பிரதமரின் தேசிய நிவாரண நிதிக்கு, பின்தங்கிய மக்களிடம் புன்னகையை மலரச் செய்வதற்காக, அளிக்கிறேன்” கூறியுள்ளார்.
குறு சிறு மற்றும் நடுத்தர தொழில் துறை அமைச்சகம்
காதி இந்தியா வினாடி-வினா போட்டி: குடியரசு துணைத் தலைவர் நாளை தொடங்கி வைக்கிறார்
காதியுடன் அம்ருத் மஹேத்சவம் என்ற மின்னணு வினாடி-வினா போட்டியை குடியரசு துணைத் தலைவர் திரு எம். வெங்கையா நாயுடு புதுதில்லியில் நாளை  தொடங்கிவைப்பார். விடுதலையின் அம்ருத் மஹோத்ஸவத்தைக் கொண்டாடும் வகையில் காதி மற்றும் கிராமத் தொழில்கள் ஆணையம் இந்த வினாடி-வினா போட்டியை வடிவமைத்துள்ளது.
இந்திய சுதந்திரப் போராட்டம், போராட்டத்தில் வீரர்களின் தியாகங்கள் மற்றும் சுதந்திரத்திற்குப் பிறகு காதியின் மரபு ஆகியவற்றுடன் பொதுமக்களை இணைப்பதை இந்தப் போட்டி நோக்கமாகக் கொண்டுள்ளது. இந்திய சுதந்திரப் போராட்டம், சுதேசி இயக்கத்தில் காந்தியின் பங்கு, இந்திய அரசியல் குறித்து கேள்விகள் கேட்கப்படும்.
ஆகஸ்ட் 31 முதல் செப்டம்பர் 14 வரை, 15 நாட்களுக்கு காதி மற்றும் கிராமத் தொழில்கள் ஆணையத்தின் அனைத்து மின்னணு தளங்களிலும் தினசரி 5 கேள்விகள் கேட்கப்படும். இந்தப் போட்டியில் கலந்துகொள்வதற்கு https://www.kviconline.gov.in/kvicquiz/ என்ற இணையதள பக்கத்தைத் தேர்வு செய்ய வேண்டும். 100 வினாடிகளுக்குள் 5 கேள்விகளுக்கும் பங்கேற்பாளர்கள் விடை அளிக்க வேண்டும். தினமும் காலை 11 மணிக்குத் தொடங்கும் இந்த வினாடி-வினா போட்டியில் இரவு 11 மணி வரை கலந்து கொள்ளலாம்.
ஒவ்வொரு நாளும் குறைந்த நேரத்தில் அதிகபட்ச கேள்விகளுக்கு சரியான விடை அளிப்பவர் வெற்றியாளராக அறிவிக்கப்படுவார். நாளொன்றுக்கு 21 பேர்  வெற்றியாளர்களாகத் தேர்வு செய்யப்படுவார்கள். ஒவ்வொரு நாளும் மொத்தம் ரூ. 80,000 மதிப்பிலான மின்னணு கூப்பன்கள் வெற்றி பெற்றவர்களுக்கு வழங்கப்படும். http://www.khadiindia.gov.in/ என்ற இணையதளத்தில் கூப்பன்களைப் பயன்படுத்தி பொருட்களைப் பெற்றுக் கொள்ளலாம்.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://www.pib.gov.in/PressReleasePage.aspx?PRID=1750423
------
(Visitor Counter : 392
தகவல் மற்றும் ஒலிபரப்பு அமைச்சகம்
கேன்ஸ் படவிழாவில் மத்திய இணையமைச்சர் டாக்டர் எல் முருகன் இந்திய அரங்கைப் பார்வையிட்டார்
அதிகாரிகள், பிரதிநிதிகள், திரையுலகினருடன் அவர் கலந்துரையாடினார்
ஸ்டார்ட் அப் பிரதிநிதிகளையும் சந்தித்து பேச்சு
கேன்ஸ் திரைப்பட விழாவில் கலந்து கொள்ள பிரான்ஸ் சென்றுள்ள மத்திய தகவல் ஒலிபரப்பு, மீன் வளம், கால்நடை பராமரிப்பு மற்றும் பால் வளத்துறை இணையமைச்சர் டாக்டர் எல் முருகன், அங்குள்ள இந்திய அரங்குக்கு சென்று பார்வையிட்டார்.
75-வது கேன்ஸ் திரைப்பட விழாவில் கலந்து கொள்வதற்காக, மத்திய தகவல் ஒலிபரப்பு, மீன்வளம், பால்வளம் மற்றும் கால்நடை பராமரிப்புத் துறை இணையமைச்சர் டாக்டர் எல் முருகன் நேற்று அதிகாலையில் புதுதில்லியிலிருந்து பிரான்சுக்கு புறப்பட்டார். நேற்று பிரான்ஸ் சென்றடைந்த அமைச்சர் முருகனை பிரான்சுக்கான இந்திய தூதர் திரு ஜாவேத் அஷ்ரப் வரவேற்றார்.
இன்று கேன்ஸில் உள்ள மார்ச்சே டு பிலிம்ஸில், ஆடியோ விஷுவல் தொழிலில் தடம் பதிக்க உத்தேசித்துள்ள 5 இந்திய ஸ்டார்ட்-அப்களின் பிரதிநிதிகளை சந்தித்தார்.
முன்னதாக வில்லேஜ் இன்டர்நேஷனல் ரிவியராவில் உள்ள இந்திய அரங்கை அமைச்சர் பார்வையிட்டார். பிரான்சுக்கான இந்திய தூதர் திரு ஜாவேத் அஷ்ரப் உடன் சென்றிருந்தார். அப்பொழுது அதிகாரிகள், பிரதிநிதிகள் மற்றும் திரையுலக பிரமுகர்களுடன் டாக்டர் எல். முருகன் கலந்துரையாடினார்.
இது குறித்து ட்விட்டரில் பதிவிட்ட அமைச்சர் முருகன்," பிரான்சில் உள்ள இந்திய தூதர் @JawedAshraf5 சந்திப்பதில் மகிழ்ச்சி அடைகிறேன். இந்தியா-பிரான்ஸ் உறவுகள் மற்றும் @Festival_Cannes 2022 உள்ளிட்ட பல்வேறு விஷயங்கள் குறித்து உரையாடினோம்," என்று தெரிவித்தார்.
திரைப்பட விழாவில் 22-ந் தேதி முதல், 24-ந் தேதி வரை அவர் கலந்து கொள்கிறார். டாக்டர் முருகன் 25-ந் தேதி காலையில் புதுதில்லி வந்து சேர்வார்.
பாதுகாப்பு அமைச்சகம்
எதிர்கால சவால்களை எதிர்கொள்ள பாதுகாப்புப் படைகளுக்கு நவீன ஆயுதங்கள் மற்றும் பயிற்சிகளை வழங்க அரசு அனைத்து முயற்சிகளையும் எடுத்து வருகிறது: பாதுகாப்பு அமைச்சர் திரு ராஜ்நாத் சிங் 77வது சுதந்திர தினத்தை முன்னிட்டு வீரர்களுக்கு தனது வானொலி செய்தியில் தெரிவித்தார்.
எதிர்காலத்தில் ஏற்படும் அனைத்து சவால்களிலிருந்தும் நாட்டைப் பாதுகாக்கும் வகையில், அதிநவீன ஆயுதங்கள் மற்றும் சிறந்த பயிற்சியுடன் பாதுகாப்புப் படைகளை நவீனப்படுத்துவதற்கான அனைத்து முயற்சிகளையும் அரசு மேற்கொண்டு வருவதாக ஆகஸ்ட் 14, 2023 அன்று 77_வது சுதந்திர தினத்தை முன்னிட்டு ஆகாஷ்வாணி மூலம் ராணுவ வீரர்களுக்கு அனுப்பிய செய்தியில் பாதுகாப்பு அமைச்சர் திரு ராஜ்நாத் சிங் கூறினார்.
"பாதுகாப்புப் படைகளுக்கு சிறந்த உபகரணங்கள் மற்றும் பயிற்சி வழங்கப்பட்டால் மட்டுமே அவர்களால் சிறந்ததை வழங்க முடியும் என்றும், இந்த நடவடிக்கைகள் வீரர்களின் மன உறுதியை அதிகரிப்பதாகவும், சவால்களை சமாளிக்கவும் வெற்றி பெறவும் உதவுவதாகவும் திரு ராஜ்நாத் சிங் தெரிவித்தார்.
பிரதமர் திரு. நரேந்திர மோடி தலைமையிலான அரசு எதிர்கால சவால்கள் அனைத்தையும் சமாளிக்கும் வகையில், ராணுவத்திற்கு உலகத்தரம் வாய்ந்த உபகரணங்கள் மற்றும் பயிற்சியை வழங்க அனைத்து முயற்சிகளையும் எடுத்து வருவதாக அவர் கூறினார். பாதுகாப்புப் படைகளுக்கு சிமுலேட்டர்கள் மற்றும் பிற நவீன தொழில்நுட்பங்களுடன் பயிற்சி அளிக்கப்பட்டு வருவதாகவும், உலகெங்கிலும் உள்ள நட்பு நாடுகளுடன் பல பயிற்சிகள் மூலம் அவற்றின் திறன்கள் மேம்படுத்தப்பட்டு வருவதாகவும், முக்கிய அமைப்புகள் குறித்த பயிற்சி, புதிதாக வளர்ந்து வரும் தொழில்நுட்பங்கள் மற்றும் மாறிவரும் போர் சூழல்களுக்கு ஏற்றவாறு மேம்படுத்துவது ஆகியவை காலத்தின் தேவை என்றும் திரு ராஜ்நாத் சிங் கூறினார். இதற்காக, உள்நாட்டிலும், வெளிநாடுகளிலும்,சிறந்த பயிற்சி கிடைக்கும் இடங்களில், ஏராளமான பணியாளர்களுக்கு பயிற்சி அளிக்க தேவையான நடவடிக்கைகள் எடுக்கப்பட்டு வருகின்றன என்று அவர் கூறினார்.
சமீபத்திய ஆண்டுகளில் முன்னாள் ராணுவ வீரர்களுக்காக எடுக்கப்பட்ட பல்வேறு நலத்திட்டங்களை எடுத்துரைத்த பாதுகாப்பு அமைச்சர், பணியின்போது மட்டுமல்லாமல், ஓய்வுபெற்ற பின்னரும் வீரர்களுக்கு கண்ணியமான வாழ்க்கையை உறுதி செய்வதில் சிறப்புக் கவனம் செலுத்தப்பட்டு வருகிறது என்றார். உயிரை பணயம் வைத்து நம்மை பாதுகாப்பவர்களை பாதுகாப்பது நமது பொறுப்பு என்றும், ராணுவ வீரர்கள் ஓய்வு பெற்ற பிறகு அவர்களுக்கு அதிகாரம் அளிக்க கடந்த 9 ஆண்டுகளில் அரசு பல்வேறு நடவடிக்கைகளை எடுத்துள்ளது என்று அவர் குறிப்பிட்டார்.
ஒரே பதவி ஒரே ஓய்வூதியத் திட்டத்திற்கான ஆயுதப்படைகளின் நீண்டகால கோரிக்கை 2014 ஆம் ஆண்டில் ஆட்சிக்கு வந்தவுடன் அரசால் நிறைவேற்றப்பட்டது என்று அவர் சுட்டிக்காட்டினார். இந்த ஆண்டு இத்திட்டம் மாற்றியமைக்கப்பட்டு, 17 லட்சத்துக்கும் மேற்பட்ட ஓய்வூதியதாரர்களுக்கு ரூ.8,413 கோடி வழங்கப்பட்டுள்ளது என்று அவர் தெரிவித்தார்.
ஆயுதப் படைகளில் பெண்களின் பங்கு அதிகரித்து வருவது குறித்து, பாதுகாப்பு அமைச்சர் கூறுகையில், ராணுவத்தை பெண்களுக்கு சமமான மற்றும் சிறந்த வேலை செய்யும் இடமாக மாற்ற பல உறுதியான நடவடிக்கைகள் எடுக்கப்பட்டுள்ளன என்றும், இந்திய ராணுவம் இந்த ஆண்டு முதல் முறையாக பீரங்கி படைப்பிரிவில் பெண் அதிகாரிகளை சேர்த்துள்ளது என்றும், ராணுவத்தில் பாலின சமத்துவத்தை நோக்கி நமது அரசு எடுத்து வரும் நடவடிக்கைகளுக்கு பீரங்கி படைப்பிரிவில் பெண் அதிகாரிகளை நியமித்திருப்பது மிகப்பெரிய சான்றாகும் என்றும் திரு ராஜ்நாத் சிங் தெரிவித்தார்.
----------
AD/ANU/IR/RS/KRS
(Visitor Counter : 74
சுகாதாரம் மற்றும் குடும்ப நலத்துறை அமைச்சகம்
கொவிட் அண்மைச் செய்திகள்
தேசிய தடுப்பூசித் திட்டத்தின் கீழ் இந்தியா இதுவரை 184.31 கோடி தடுப்பூசி டோஸ்கள் செலுத்தியுள்ளது.
இந்தியாவில் கொவிட் சிகிச்சை பெறுபவர்களின் எண்ணிக்கை 13,672 கொவிட் சிகிச்சை பெறுபவர்கள் 0.03%ஆக உள்ளனர்.
குணமடைந்தோர் விகிதம் தற்போது 98.76%சதவீதம்
கடந்த 24 மணி நேரத்தில் 1,918 பேர் குணமடைந்துள்ளனர். இதுவரை குணமடைந்தோர் மொத்த எண்ணிக்கை 4,24,90,922 என அதிகரித்துள்ளது.
கடந்த 24 மணி நேரத்தில் 1,335 பேருக்கு புதிதாக தொற்று ஏற்பட்டுள்ளது.
தினசரி பாதிப்பு விகிதம் 0.22 சதவீதம் ஆகும்
வாராந்திர பாதிப்பு விகிதம் 0.23 சதவீதம் ஆகும்
இதுவரை மொத்தம் 78.97 கோடி கொவிட் பரிசோதனைகள் செய்யப்பட்டுள்ளன. கடந்த 24 மணி நேரத்தில் 6,06,036 கொவிட் பரிசோதனைகள் செய்யப்பட்டுள்ளன.
மேலும் தகவல்களுக்கு, இந்த ஆங்கில செய்திக் குறிப்பைக் காணவும்: https://pib.gov.in/PressReleasePage.aspx?PRID=1812171
குறு சிறு மற்றும் நடுத்தர தொழில் துறை அமைச்சகம்
பிரதமரின் வேலைவாய்ப்பு உருவாக்கத் திட்டத்தின் கீழ் உருவாக்கப்பட்ட வேலைவாய்ப்பு
காதி மற்றும் கிராமத் தொழில்கள் ஆணையத்தின் மூலம் வேளாண்மை அல்லாத துறையில் குறுந்தொழில் நிறுவனங்களில் சுயவேலைவாய்ப்புகளை குறு, சிறு மற்றும் நடுத்தர தொழில்கள் அமைச்சகம் உருவாக்கி உள்ளது.
தேனீ வளர்த்தல், மண்பாண்டம் செய்வோருக்கு மின்சாரத்தால் இயங்கும் சக்கரங்கள் வழங்குதல் ஆகியவை சுயவேலைவாய்ப்புக்கு அமலாக்கப்படுகின்றன. இதை தவிர குறு மற்றும் சிறு தொழில்களில் பாரம்பரிய தொழில்களை மாற்றுவதற்கான நிதியுதவி திட்டம், குறு, சிறு தொழில் நிறுவனங்களை கூட்டாக அமைக்கும் திட்டம், குறு, சிறு தொழில் நிறுவனங்களுக்கு கடன் உத்தரவாதம் அளிக்கும் திட்டம் ஆகியவையும் அமல்படுத்தப்படுவதாக மத்திய குறு, சிறு மற்றும் நடுத்தர தொழில்கள் துறை இணையமைச்சர் திரு.பானுபிரதாப் சிங் வர்மா தெரிவித்துள்ளார்.
மாநிலங்களவையில் இன்று கேள்வி ஒன்றுக்கு எழுத்து மூலம் அளித்த பதிலில் இத்தகைய திட்டங்களின் கீழ் தமிழ்நாட்டில் 2018-19-ல் 41,480-ம், 2019-20-ல் 41,384-ம், 2020-21-ல் 41,504-ம் சுயவேலைவாய்ப்பு உருவாக்கப்பட்டிருப்பதாக அவர் கூறினார். புதுச்சேரியில் இதே காலகட்டத்தில் முறையே 608,512,352 சுயவேலைவாய்ப்புகள் வழங்கப்பட்டுள்ளன என்று அவர் கூறினார்.
மேலும் தகவல்களுக்கு, இந்த ஆங்கில செய்திக் குறிப்பைக் காணவும்: https://pib.gov.in/PressReleasePage.aspx?PRID=1813115
பிரதமர் அலுவலகம்
பிரான்ஸ் அதிபர் மேதகு இம்மானுவேல் மேக்ரானுடன், பிரதமர் தொலைபேசியில் பேசினார்
பிரான்ஸ் அதிபர் மேதகு இம்மானுவேல் மேக்ரானுடன், பிரதமர் திரு நரேந்திர மோடி இன்று தொலைபேசியில் பேசினார்.
பிரான்சில் நடந்த தீவிரவாதத் தாக்குதலுக்காக அதிபர் மேக்ரானிடம், பிரதமர் தனது இரங்கலைத் தெரிவித்தார். தீவிரவாதத்திற்கும், பயங்கரவாதத்துக்கும் எதிரான போராட்டத்தில், பிரான்சுக்கு இந்தியா முழு ஆதரவு அளிக்கும் என பிரதமர் வலியுறுத்திக் கூறினார்.
கொவிட்-19 தடுப்பூசி கிடைக்கும் சூழலை மேம்படுத்துவது, கொவிட்டுக்குப் பிந்தைய பொருளாதார மீட்பு, இந்தோ-பசிபிக் மண்டலத்தில் ஒத்துழைப்புடன் செயல்படுவது, கடல்சார் பாதுகாப்பு, ராணுவ ஒத்துழைப்பு, டிஜிட்டல் பொருளாதாரம் மற்றும் சைபர் பாதுகாப்பு, பலதரப்புக் கொள்கையை வலுப்படுத்துவது, பருவநிலை மாற்றம் மற்றும் பல்லுயிர் பெருக்கம் உட்பட இதர இருதரப்பு, பிராந்திய மற்றும் சர்வதேச விஷயங்கள் குறித்து இரு தலைவர்களும் விவாதித்தனர்.
சமீப காலங்களில் இந்தியா-பிரான்ஸ் இடையேயான யுக்தி கூட்டு நடவடிக்கை வலுவடைந்தள்ளது பற்றி இரு தலைவர்களும் திருப்தி தெரிவித்தனர். கொவிட்டுக்கு பின்பும், இரு நாடுகளும் தொடர்ந்து இணைந்து செயல்பட ஒப்புக் கொண்டனர்.
பொது சுகாதாரச் சூழல் இயல்பான பிறகு, அதிபர் மேக்ரான் இந்திய வர வேண்டும் என்ற தனது விருப்பத்தை பிரதமர் தெரிவித்தார்.
நிதி அமைச்சகம்
கச்சா எண்ணெய் மீது டன்னுக்கு ரூ.23.250 செஸ் வரி விதிக்கப்பட்டது: கச்சா எண்ணெய் இறக்குமதி இந்த செஸ் வரிக்கு உட்பட்டது அல்ல
ஜூன் 30 2022 அன்று, சுங்க வரிகள் தொடர்பாக வெளியிடப்பட்ட அறிவிப்புகளின் விவரங்கள்:
1.தங்கத்தின் மீதான சுங்க வரி அதிகரிப்பு:
தங்கத்தின் மீதான சுங்க வரி 10.75 சதவீதத்திலிருந்து 15 சதவீதமாக உயர்வு
தங்கத்தின் இறக்குமதி திடீரென்று அதிகரித்துள்ளது. மே மாதத்தில் 107 டன் தங்கம் இறக்குமதி செய்யப்பட்டது. ஜூன் மாதத்திலும் இதேஅளவு தங்கம் இறக்குமதி செய்யப்பட்டது. தங்கம் இறக்குமதி அதிகரிப்பால் நடப்புக் கணக்குப் பற்றாக்குறை அதிகரித்துள்ளது. தங்கம் இறக்குமதியை கட்டுப்படுத்துவற்காக, சுங்க வரி தற்போது 10.75 சதவீதத்திலிருந்து 15 சதவீதமாக உயர்த்தப்பட்டுள்ளது.
2.கச்சா எண்ணெய், பெட்ரோல், டீசல் மற்றும் விமான எரிபொருளுக்கான சுங்கவரி/ செஸ்
A. கச்சா பெட்ரோல் எண்ணெய்
கச்சா எண்ணெய் மீது டன்னுக்கு ரூ.23,250 சுங்க வரி விதிக்கப்பட்டுள்ளது.
கச்சா எண்ணெய் விலை கடந்த சில மாதங்களாக கடுமையாக அதிகரித்து வருகிறது. உள்நாட்டு கச்சா எண்ணெய் உற்பத்தியாளர்கள், சர்வதேச விலைக்கு ஏற்ப உள்நாட்டு சுத்திகரிப்பு நிலையங்களுக்கு கச்சா எண்ணெய் விற்பனை செய்கின்றனர். இதனால் உள்நாட்டு கச்சா எண்ணெய் உற்பத்தியாளர்கள் அதிகளவில் லாபம் ஈட்டி வருகின்றனர். இதனைக் கருத்தில் கொண்டு, கச்சா எண்ணெய் மீது டன்னுக்கு ரூ.23,250 செஸ் வரி விதிக்கப்பட்டுள்ளது. இறக்குமதி செய்யப்படும் கச்சா எண்ணெய்க்கு இந்த செஸ் வரி விதிக்கப்படாது.
உள்நாட்டு உற்பத்தியாளர் சர்வதேச சந்தை விலைக்கு ஏற்ப கச்சா எண்ணெய் விற்கப்படுகிறது.
இந்த செஸ் வரி உள்நாட்டு பெட்ரோல், எரிபொருள் விலைகளில் எந்தவித பாதிப்பையும் ஏற்படுத்தாது.
மேலும், நிதியாண்டில் ஆண்டுக்கு 2 மில்லியன் பீப்பாய்களுக்கு குறைவாக கச்சா எண்ணெய் உற்பத்தி செய்யும் சிறு உற்பத்தியாளர்களுக்கு இந்த செஸ் வரியிலிருந்து விலக்கு அளிக்கப்படும்.
மேலும், முந்தைய ஆண்டைவிட கூடுதலாக கச்சா எண்ணெய் உற்பத்தி செய்யும் உற்பத்தியாளர்களுக்கு, கூடுதல் உற்பத்தியை ஊக்குவிப்பதற்காக செஸ் வரி விதிக்கப்படாது.
இந்த நடவடிக்கை, கச்சா எண்ணெய் விலை, பெட்ரோல் உள்ளிட்ட எரிபொருட்களில் விலையை பாதிக்காது.
B. டீசல் மற்றும் பெட்ரோல்
பெட்ரோல் மற்றும் டீசல் ஏற்றுமதிக்கு சிறப்பு கூடுதல் கலால் வரி/ செஸ் வரி விதிக்கப்பட்டுள்ளது. பெட்ரோலுக்கு லிட்டருக்கு 6 ரூபாய் வீதமும், டீசலுக்கு லிட்டருக்கு 13 ரூபாய் வீதமும் வரி விதிப்பு
அண்மைக் காலங்களாக கச்சா எண்ணெய் விலை மிகக் கடுமையாக உயர்ந்துள்ளதால், பெட்ரோல், டீசல் விலை கடுமையாக அதிகரித்து வருகிறது. சுத்திகரிப்பு நிறுவனங்கள், உலக அளவில் நிலவும் விலைக்கு ஏற்ப தயாரிப்புகளை விற்பனை செய்து, அதிக லாபம் ஈட்டி வருகின்றன. இதனால் சில சுத்திகரிப்பு நிறுவனங்கள் உள்நாட்டுச் சந்தையில் பாதிப்பை சந்திக்கின்றன.
இதனைக் கருத்தில் கொண்டு, பெட்ரோல் மீது லிட்டருக்கு 6 ரூபாயும், டீசல் மீது லிட்டருக்கு 13 ரூபாயும் செஸ் விதிக்கப்பட்டுள்ளது.
ஏற்றுமதி செய்யப்படும் அனைத்து பெட்ரோல், டீசலுக்கும் இந்த செஸ் பொருந்தும்.
ஏற்றுமதி பெட்ரோல், டீசல் மீதான இந்த நடவடிக்கை உள்நாட்டு சில்லறை விற்பனையில் எவ்வித தாக்கத்தையும் ஏற்படுத்தாது.
மேலும் விவரங்களுக்கு இதன் ஆங்கில செய்திக் குறிப்பைக் காணவும்: https://pib.gov.in/PressReleasePage.aspx?PRID=1838455